CELEX: 32015R2441
Language: lt
Date: 2015-12-18 00:00:00
Title: 2015 m. gruodžio 18 d. Komisijos reglamentas (ES) 2015/2441, kuriuo dėl 27-ojo tarptautinio apskaitos standarto iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (Tekstas svarbus EEE)

23.12.2015   
            
            
               LT
            
            
               Europos Sąjungos oficialusis leidinys
            
            
               L 336/49
            
         KOMISIJOS REGLAMENTAS (ES) 2015/2441
   2015 m. gruodžio 18 d.
   kuriuo dėl 27-ojo tarptautinio apskaitos standarto iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.;
            
         
               (2)
            
            
               2014 m. rugpjūčio 12 d. Tarptautinių apskaitos standartų valdyba paskelbė 27-ojo tarptautinio apskaitos standarto (TAS) „Atskiros finansinės ataskaitos“ pataisas pavadinimu „Nuosavybės metodas atskirose finansinėse ataskaitose“. Šių pataisų tikslas – leisti ūkio subjektams investicijas į patronuojamąsias įmones, bendras įmones ir asocijuotąsias įmones savo atskirose finansinėse ataskaitose apskaityti taikant nuosavybės metodą, aprašytą 28-ajame TAS „Investicijos į asocijuotąsias įmones ir bendras įmones“;
            
         
               (3)
            
            
               todėl priėmus 27-ojo TAS pataisas reikia iš dalies pakeisti 1-ąjį tarptautinį finansinės atskaitomybės standartą (TFAS) ir 28-ąjį TAS, kad būtų užtikrintas tarptautinių apskaitos standartų nuoseklumas;
            
         
               (4)
            
            
               27-ojo TAS pataisose daroma nuorodų į 9-ąjį TFAS, kurio šiuo metu negalima taikyti, nes 9-asis TFAS nėra priimtas Sąjungoje. Todėl visas nuorodas į 9-ąjį TFAS šio reglamento priede reikėtų laikyti nuorodomis į 39-ąjį tarptautinį apskaitos standartą (TAS) „Finansinės priemonės. Pripažinimas ir vertinimas“;
            
         
               (5)
            
            
               Europos finansinės atskaitomybės patariamoji grupė patvirtina, kad 27-ojo TAS pataisos atitinka Reglamento (EB) Nr. 1606/2002 3 straipsnio 2 dalyje išdėstytus priėmimo kriterijus;
            
         
               (6)
            
            
               todėl Reglamentas (EB) Nr. 1126/2008 turėtų būti atitinkamai iš dalies pakeistas;
            
         
               (7)
            
            
               šiame reglamente numatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Reglamento (EB) Nr. 1126/2008 priedas iš dalies keičiamas taip:
   
               a)
            
            
               1-asis tarptautinis finansinės atskaitomybės standartas (TFAS) „Tarptautinių finansinės atskaitomybės standartų taikymas pirmą kartą“ iš dalies keičiamas, kaip nurodyta šio reglamento priede;
            
         
               b)
            
            
               27-asis tarptautinis apskaitos standartas (TAS) „Atskiros finansinės ataskaitos“ iš dalies keičiamas, kaip nurodyta šio reglamento priede;
            
         
               c)
            
            
               28-asis tarptautinis apskaitos standartas „Investicijos į asocijuotąsias įmones ir bendras įmones“ iš dalies keičiamas, kaip nurodyta šio reglamento priede.
            
         2.   Visos nuorodos į 9-ąjį TFAS šio reglamento priede laikomos nuorodomis į 39-ąjį TAS „Finansinės priemonės. Pripažinimas ir vertinimas“.
   2 straipsnis
   Visos įmonės 1 straipsnyje nurodytas pataisas taiko ne vėliau kaip nuo pirmų savo finansinių metų, prasidedančių 2016 m. sausio 1 d. arba vėliau, pradžios.
   3 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2015 m. gruodžio 18 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 243, 2002 9 11, p. 1.
   
      (2)  2008 m. lapkričio 3 d. Komisijos reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002 (OL L 320, 2008 11 29, p. 1).
   
      PRIEDAS
      
         Nuosavybės metodas atskirose finansinėse ataskaitose
      
      (27-ojo TAS pataisos)
      
         27-ojo TAS „Atskiros finansinės ataskaitos“
      
      
         
            pataisos
         
      
      Taisomi 4–7, 10, 11B ir 12 straipsniai ir įterpiamas 18J straipsnis.
      APIBRĖŽTYS
      
               
                  
                     4.
                  
               
               
                  Šiame standarte vartojamų terminų apibrėžtys:
                  …
                  
                     
                        Atskiros finansinės ataskaitos yra tokios ūkio subjekto teikiamos ataskaitos, kuriose ūkio subjektas, laikydamasis šio standarto reikalavimų, gali pasirinkti savo investicijas patronuojamosiose įmonėse, bendrose įmonėse ir asocijuotosiose įmonėse apskaityti savikaina pagal 9-ąjį TFAS „Finansinės priemonės“ arba taikydamas nuosavybės metodą, kaip aprašyta 28-ajame TAS „Investicijos į asocijuotąsias įmones ir bendras įmones“.
                  
               
            
               
                  5.
               
               
                  Toliau pateikti terminai apibrėžti 10-ojo TFAS „Konsoliduotosios finansinės ataskaitos“ A priede, 11-ojo TFAS „Jungtinė veikla“ A priede ir 28-ojo TAS 3 straipsnyje:
                  
                              —
                           
                           
                              asocijuotoji įmonė
                           
                        
                              —
                           
                           
                              nuosavybės metodas
                           
                        
                              —
                           
                           
                              …
                           
                        
            
               
                  6.
               
               
                  Atskiros finansinės ataskaitos yra ataskaitos, pateikiamos papildomai prie konsoliduotųjų finansinių ataskaitų arba prie investuotojo, kuris neturi investicijų patronuojamosiose įmonėse, tačiau turi investicijų asocijuotosiose įmonėse ar bendrose įmonėse, finansinių ataskaitų, kuriose pagal 28-ąjį TAS investicijas į asocijuotąsias ar bendras įmones reikalaujama apskaityti taikant nuosavybės metodą, išskyrus 8–8A straipsniuose numatytus atvejus.
               
            
               
                  7.
               
               
                  Ūkio subjekto, neturinčio patronuojamųjų įmonių, asocijuotųjų įmonių arba bendram dalininkui priklausančios dalies bendroje įmonėje, finansinės ataskaitos nėra atskiros finansinės ataskaitos.
                  …
               
            ATSKIRŲ FINANSINIŲ ATASKAITŲ RENGIMAS
      …
      
               
                  
                     10.
                  
               
               
                  Kai ūkio subjektas rengia atskiras finansines ataskaitas, investicijas į patronuojamąsias įmones, bendras įmones ir asocijuotąsias įmones jis turi apskaityti:
                  
                              
                                 a)
                              
                           
                           
                              
                                 savikaina;
                              
                           
                        
                              
                                 b)
                              
                           
                           
                              
                                 pagal 9-ąjį TFAS arba
                              
                           
                        
                              
                                 c)
                              
                           
                           
                              
                                 taikydamas nuosavybės metodą, kaip aprašyta 28-ajame TAS.
                              
                           
                        
                     Ūkio subjektas tokią pačią apskaitos tvarką turi taikyti kiekvienos rūšies investicijoms. Kai investicijos, apskaitomos savikaina arba taikant nuosavybės metodą, yra priskiriamos prie skirtų parduoti arba paskirstyti (arba įtraukiamos į perleidžiamą grupę, klasifikuojamą kaip skirtą parduoti arba paskirstyti), jos apskaitomos pagal 5-ąjį TFAS „Ilgalaikis turtas, skirtas parduoti, ir nutraukta veikla“. Pagal 9-ąjį TFAS apskaitomų investicijų vertinimas tokiomis aplinkybėmis nesikeičia.
                  
                  …
               
            
               
                  11B
               
               
                  Kai patronuojančioji įmonė nustoja būti investiciniu subjektu arba tampa investiciniu subjektu, šį pasikeitimą nuo statuso pasikeitimo dienos ji apskaito taip:
                  
                              a)
                           
                           
                              kai ūkio subjektas nustoja būti investiciniu subjektu, investiciją į patronuojamąją įmonę jis apskaito pagal 10 straipsnį. Statuso pasikeitimo data yra numanoma įsigijimo data. Apskaitant investiciją pagal 10 straipsnį, patronuojamosios įmonės tikroji vertė numanomą įsigijimo datą yra perleistas numanomas atlygis;
                              
                                          i)
                                       
                                       
                                          [išbraukta]
                                       
                                    
                                          ii)
                                       
                                       
                                          [išbraukta]
                                       
                                    
                        
                              b)
                           
                           
                              kai ūkio subjektas tampa investiciniu subjektu, jis apskaito investiciją į patronuojamąją įmonę tikrąja verte, tikrosios vertės pasikeitimą pripažindamas pelnu arba nuostoliais, pagal 9-ąjį TFAS. Ankstesnės patronuojamosios įmonės balansinės vertės ir jos tikrosios vertės investuotojo statuso pasikeitimo dieną skirtumas pelno (nuostolių) ataskaitoje pripažįstamas pelnu arba nuostoliais. Sukaupta bet kokio pelno ar nuostolių suma, anksčiau pripažinta kitomis bendrosiomis pajamomis tų patronuojamųjų įmonių atžvilgiu, vertinama taip, tartum investicinis subjektas statuso pasikeitimo dieną šias patronuojamąsias įmones būtų pardavęs.
                           
                        
            
               
                  12.
               
               
                  Dividendai iš patronuojamosios įmonės, bendros įmonės ar asocijuotosios įmonės pripažįstami ūkio subjekto atskirose finansinėse ataskaitose, kai nustatoma ūkio subjekto teisė gauti dividendus. Dividendai pripažįstami pelnu arba nuostoliais, nebent ūkio subjektas pasirenka taikyti nuosavybės metodą – tokiu atveju dividendai pripažįstami kaip investicijos balansinės vertės sumažinimas.
                  …
               
            ĮSIGALIOJIMO DATA IR PEREINAMASIS LAIKOTARPIS
      …
      
               
                  
                     18J
                  
               
               
                  2014 m. rugpjūčio mėn. paskelbtu dokumentu „Nuosavybės metodas atskirose finansinėse ataskaitose“ (27-ojo TAS pataisos) pataisyti 4–7, 10, 11B ir 12 straipsniai. Ūkio subjektas tas pataisas turi taikyti retrospektyviai 2016 m. sausio 1 d. arba vėliau prasidedantiems metiniams ataskaitiniams laikotarpiams pagal 8-ąjį TAS „Apskaitos politika, apskaitinių įvertinimų keitimas ir klaidos“. Leidžiama taikyti anksčiau. Jeigu ūkio subjektas tas pataisas taiko ankstesniam ataskaitiniam laikotarpiui, jis turi atskleisti šį faktą.
               
            
         Susijusios kitų standartų pataisos
      
      
         1-asis TFAS „Tarptautinių finansinės atskaitomybės standartų taikymas pirmą kartą“
      
      Įterpiamas 39Z straipsnis.
      ĮSIGALIOJIMO DATA
      …
      
               
                  39Z
               
               
                  2014 m. rugpjūčio mėn. paskelbtu dokumentu „Nuosavybės metodas atskirose finansinėse ataskaitose“ (27-ojo TAS pataisos) pataisytas D14 straipsnis ir įterptas D15A straipsnis. Ūkio subjektas tas pataisas turi taikyti 2016 m. sausio 1 d. arba vėliau prasidedantiems metiniams ataskaitiniams laikotarpiams. Leidžiama taikyti anksčiau. Jeigu ūkio subjektas tas pataisas taiko ankstesniam ataskaitiniam laikotarpiui, jis turi atskleisti šį faktą.
               
            Taisomas D priedo D14 straipsnis ir įterpiamas D15A straipsnis.
      
         Investicijos į patronuojamąsias įmones, bendras įmones ir asocijuotąsias įmones
      
      
               
                  D14
               
               
                  Kai ūkio subjektas rengia atskiras finansines ataskaitas, 27-ajame TAS reikalaujama, kad savo investicijas į patronuojamąsias įmones, bendras įmones ir asocijuotąsias įmones jis apskaitytų:
                  
                              a)
                           
                           
                              savikaina;
                           
                        
                              b)
                           
                           
                              pagal 9-ąjį TFAS arba
                           
                        
                              c)
                           
                           
                              taikydamas nuosavybės metodą, kaip aprašyta 28-ajame TAS.
                           
                        …
               
            
               
                  D15A
               
               
                  Jeigu pirmą kartą standartus taikantis ūkio subjektas tokią investiciją apskaito taikydamas nuosavybės metodo procedūras, kaip aprašyta 28-ajame TAS:
                  
                              a)
                           
                           
                              pirmą kartą standartus taikantis ūkio subjektas išimtį ankstesniems verslo jungimams (C priedas) taip pat taiko investicijos įsigijimui;
                           
                        
                              b)
                           
                           
                              jeigu ūkio subjektas savo atskirų finansinių ataskaitų tikslais standartus pradeda taikyti anksčiau nei savo konsoliduotųjų finansinių ataskaitų tikslais ir
                              
                                          i)
                                       
                                       
                                          vėliau nei jo patronuojančioji įmonė, ūkio subjektas, rengdamas savo atskiras finansines ataskaitas, turi taikyti D16 straipsnį;
                                       
                                    
                                          ii)
                                       
                                       
                                          vėliau nei jo patronuojamoji įmonė, ūkio subjektas, rengdamas savo atskiras finansines ataskaitas, turi taikyti D17 straipsnį.
                                       
                                    
                        
            
         28-asis TAS „Investicijos į asocijuotąsias įmones ir bendras įmones“
      
      Taisomas 25 straipsnis ir įterpiamas 45B straipsnis.
      
         Nuosavybės dalies pokyčiai
      
      
               
                  25.
               
               
                  Jei ūkio subjekto nuosavybės dalis asocijuotojoje ar bendroje įmonėje sumažinama, bet investicija ir toliau atitinkamai klasifikuojama kaip investicija į asocijuotąją įmonę ar bendrą įmonę, ūkio subjektas turi pergrupuoti į pelną ar nuostolius tik proporcingą anksčiau kitose bendrosiose pajamose pripažinto pelno arba nuostolių dalį, susijusią su tuo nuosavybės dalies sumažinimu, jei perleidžiant susijusį turtą arba įsipareigojimus tą pelną arba nuostolius būtų reikalaujama pergrupuoti į pelną arba nuostolius.
                  …
               
            ĮSIGALIOJIMO DATA IR PEREINAMASIS LAIKOTARPIS
      …
      
               
                  45B
               
               
                  2014 m. rugpjūčio mėn. paskelbtu dokumentu „Nuosavybės metodas atskirose finansinėse ataskaitose“ (27-ojo TAS pataisos) pataisytas 25 straipsnis. Ūkio subjektas tą pataisą turi taikyti retrospektyviai 2016 m. sausio 1 d. arba vėliau prasidedantiems metiniams ataskaitiniams laikotarpiams pagal 8-ąjį TAS „Apskaitos politika, apskaitinių įvertinimų keitimas ir klaidos“. Leidžiama taikyti anksčiau. Jeigu ūkio subjektas tą pataisą taiko ankstesniam ataskaitiniam laikotarpiui, jis turi atskleisti tą faktą.